I løbet af uge 28 og 29 har Nordjyllands Politi været massivt til stede med spirituskontroller på de nordjyske veje. Og noget tyder på, at indsatsen har været nødvendig. I alt er der på blot ni dage taget 127 bilister med spiritus i blodet. Det oplyser politikommissær hos færdselsafdelingen, Lars Eriksen, til TV2/Nord. Torsdag i uge 29 var den dag, hvor flest gik i fælden. Her blev 31 bilister noteret for spirituskørsel. Og søndag morgen på kontrollens sidste dag fik politiet fat i 18 påvirkede bilister. I forbindelse med spritrazziaen har SKAT også været med politiet ude for at tjekke køretøjer. 98 køretøjer blev tjekket, og af dem arbejder SKAT nu videre med en sag med afgift, der ikke er betalt. Desuden skal der følges op på flere sager, hvor der er tvivl om, om førerne overholder reglerne for at have fri bil.
Nordjyllands Politi har netop gennemført en spirituskontrol, som viste, at masser af mennesker kører rundt med spiritus i blodet.